text: [{"text_idx": "#000001", "text": "Sama sa akong naandan matag gabi-i mag-abli ko sa akong e-mail aron pagsusi kon duna ba\u2019y mga mensahe nga gipadala sa ako-a."}, {"text_idx": "#000003", "text": "Human mobukal ang tubig ug ang alisngaw nabalik sa pagkalikido ug mibalhin sa pundohan dali kini nako nga gihuwad sa tasa. Akong gibutangan ug pula\u2019ng asukar, gikutaw ug gidala sa may computer. Ako una kining gipabugnaw gamay ug samtang naghulat akong gibuksan ang akong computer aron susihon ang akong e-mail box."}, {"text_idx": "#000004", "text": "Dunay pipila ka mga mensahe nga ningsulod pero usa lang ang medyo dako ang akong \u201cinterest\u201d nga basahon. Pero una nako ni gibasa mihigop una kop ug pipila ka lad-ok sa kape nga diha sa ibabaw sa lamesa sa akong kilid. Nangalisngaw gihapon kini sa kainit ug ang kahumot nagpasulabi gihapon sa akong ilong."}, {"text_idx": "#000005", "text": "Halos katunga sa tasa ang akong nahigop una nako gibasa ang e-mail nga gikan sa akong anak nga si Sacha. Siya tu-a karon sa Fujaira sa United Arab Emirate (UAE) diin ang barko nga iyang gisakyan nag-ankorahe samtang naghulat sa torno ani nga makargahan sa mga \u201cprocessed\u201d nga mga produkto gikan sa lana."}, {"text_idx": "#000006", "text": "Mao kini ang e-mail sa akong anak:"}, {"text_idx": "#000007", "text": "\u201cPa, kumusta man ka, sila Mama, Achill ug Shari? Sori karon lang ko nakahigayon nga mag-email sa imoha kay medyo busy mi kaayo sa barko. Dako man gud kaayo ni akong gisakyan Pa unya kon mag-loading ug unloading dugay kaayo mahuman tungod sa kadaghan ug kadagko sa mga tangke nga butanganan sa mga produkto sa lana nga among ikarga o idiskarga didto sa mga pwerto nga among dunggo-an."}, {"text_idx": "#000009", "text": "\u201cUnsa man ni among nabalitaan sa telebisyon ug on-line news service Pa nga kuno gihimo nga \u2018collateral\u2019 sa utangon sa Pilipinas gikan sa China ang mga \u2018patrimonial resources\u2019 sa Pilipinas aron pagseguro nga mabayran ang atong utangon? Subay sa maong balita sa telebisyon ang Pilipinas mangutang ug binilyon nga salapi gikan sa China aron gamiton sa pagtukod sa Chico dam agi ug pag-ugmad ug bag-ong tinubdan sa tubig para sa Metro Manila ug mga silingan nga mga dapit didto. Pero subay sa giluwatan nga personal nga opinyon ni Senior Associate Justice sa Korte Suprema Antonio Carpio gi-collateral kuno ang mga lana ug gas nga naa sa ilawom sa Recto Bank didto sa West Philippine Sea. Unya nakita pud to namo diri ang kabahin sa Unang Hirit Program sa GMA 7 diin ang ilang \u2018resident analyst\u2019 nga si Solita Monsod halos dili maminaw sa pagpatin-aw nga gihimo sa usa ka Assistant Secretary sa Department of Finance , si ASec Tony Lambino. Giinsister gyud ni Monsod Pa nga sinto-por-sinto nga husto si Justcie Carpio sa iyang interpretasyon sa \u2018loan agreement\u2019 diin kon di kuno kabayad ang Pilipinas sa loan, kuhaon sa China ang Recto Bank ug ang tanan sa ilawom ani nga lugar isip bayad."}, {"text_idx": "#000010", "text": "\u201cKon nakita to nimo Pa nga \u2018segment\u2019 sa programa ang akong pagsabot mao nga si ASec Lambino nag-ingon nga samtang mao kadto ang interpretasyon ni Carpio sa maong probisyon sa kasabutan dili buot ipasabot nga tukma ang iyang huna-huna sa tinuod nga unod ug intensiyon sa maong probisyon. Di ba Pa gipasabot ni Lambino nga bisan ug tugtan sa nagalan sa argumento, nga husto si Justice Carpio layo kaayo ang kahigayonan nga dili makabayad ang Pilipinas sa maong utang? Di ba ang argumento ni ASec Lambino Pa, mao nga sulod sa dugay na kaayo nga panahon lakip na kadtong nagusbat pag-ayo ang ekonomiya sa Pilipinas panahon sa diktadoriya wa gyud mapakyas pagbayad ang Pinas sa mga utang ani sa laing mga nasud? Di ba gipasabot pud sa ASec sa Finance nga sa nasudnong \u2018budget\u2019 matag tuig kanunay gyud nga giseguro ang paggahin ug kantidad aron ipangbayad sa atong mga utang. Mora ug mao na akong mahinumdoman Pa nga akong nabasa kanhi sa mga mantalaan nga \u2018debt servicing\u2019 nga probisyon diha sa nasudnong budget."}, {"text_idx": "#000012", "text": "Akong nasabtan ang kabalaka nga gibati sa akong anak. Tiaw mo ba nga sulod sa dugay nga panahon kampanti kaayo sila moagi didtong dapita sa West Philippine Sea kay matud niya naa sila sa teritoryo sa Pilipinas ug nga iyang paminaw luwas kaayo siya gikan sa bisan unsang peligro gumikan sa diplomatikanhong panagbingkil. Mao nga ako\u2019ng gipakalma ang kabalaka sa akong anak mahitungod sa maong kontrobersiya. Mao ni akong tubag sa iyang e-mail."}, {"text_idx": "#000013", "text": "\u201cCha, tinuod nga ang isyu nga imong nabalitaan diha sa inyong barko mao karon ang labing init nga sumsuman sa publiko labi na gyud sa mga kontra sa administyrasyon ni Presidente Digong. Pero ang klaro, kini opinyon ug interpretasyon sa matag usa nga buot moapil sa diskusyon sa maong probisyon sa \u2018Loan Agreement.\u2019 Bisan ang posisyon ni Justice Carpio, matawag nga iya lamang nga personal nga opinyon nga posibleng husto ug posible pud nga dili tukma. Seguro pud ko nga sa dihang gilagdaan sa kagamhanan ang maong kasabutan sa hulam gipaagi una kini sa taas nga pagtuon ug pagtuki sa mga magtatambag sa ekonomiya ug sa balaod. Wala pud seguro\u2019y gobiyerno nga ibutang sa kaalaot ang nasud ug ang katawhan niini. Mao nga alang sa ako-a Cha, salig na lang ta sa atong mga opisyal. Ang importante dunay gihimo ang gobiyerno aron pagpangandam sa panahon nga mohulga an g laing krisis sa tubig didto sa kaulohan. Ug kon dunay nagtu-o nga dako kaayo ang bentaha sa China sa maong \u2018loan agreement\u2019 seguro ila na lang dalhon ang isyu sa Korte Suprema aron mahimong opisyal ang bisan unsang desisyon mahitungod sa maong kasabutan. Unya mapamatuod usab ni Carpio nga husto ang iyang posisyon kon siya abinan sa iyang kauban nga mga mahistrado.\u201d"}]